b"\n_START_ARTICLE_\nCerkev Marije ro\xc5\xbenovenske, Portoro\xc5\xbe\n_START_SECTION_\nZgodovina\n_START_PARAGRAPH_\nV sedemdesetih letih preteklega stoletja je z nara\xc5\xa1\xc4\x8danjem turizma v Portoro\xc5\xbeu postala kapela, kjer se je obhajalo bogoslu\xc5\xbeje v Portoro\xc5\xbeu, posebej ob praznikih in nedeljah. Z oblastmi so zato stekli prvi pogovori, o mo\xc5\xbenostih izgradnje nove cerkve z \xc5\xbeupnijskimi prostori. Ustanovljen je bil gradbeni odbor in pri\xc4\x8delo se je iskanje primerne lokacije. Po birokratskih zapletih in petnajstletnih pogajanjih z ob\xc4\x8dino in upravno enoto je le bilo izdano gradbeno dovoljenje za novo cerkev Device Marije Ro\xc5\xbenovenske, na obmo\xc4\x8dju nekdanje vrtnarije hotela Palace.\n_START_SECTION_\nGradnja in posvetitev\n_START_PARAGRAPH_\nZa glavnega izvajalca je bilo izbrano gradbeno podjetje Stavbenik iz Kopra, ki je bil tudi pripravljen kreditirati ve\xc4\x8dji del investicije gradnje novega \xc5\xbeupnijskega sredi\xc5\xa1\xc4\x8da, za katerega so na\xc4\x8drte naredili in gradnjo nadzorovali arhitekti Ivan Bregant, Jo\xc5\xbee Marinko, Meta \xc5\xa0oren Pec in Stane Kajzer._NEWLINE_Gradnja cerkve se je pri\xc4\x8dela leta 1983 in je bila kon\xc4\x8dana \xc5\xbee naslednje leto.  7. oktobra 1984, na praznik Marije Ro\xc5\xbenovenske, je bila cerkev posve\xc4\x8dena.\n_START_SECTION_\nArhitektura in notranja oprema\n_START_PARAGRAPH_\nNad mnogokotno zaokro\xc5\xbeeno dvoransko ladjo se namesto zvonika kot jambor dviga betonski kri\xc5\xbe._NEWLINE_Oltarno skupino iz \xc5\xbegane gline je izdelal akademski kipar Tone Dem\xc5\xa1ar. Vsi barvni vitraji v cerkvi so delo akademske kiparke Mire Li\xc4\x8den Krmpoti\xc4\x87 iz Pirana, kri\xc5\xbeev pot pa je delo slikarke Marte Kunaver iz Ljubljane.\n_START_SECTION_\nCerkveni zvonovi\n_START_PARAGRAPH_\n1. Grassmayr Innsbruck (Pfundner Rippe), 1993, \xc2\xbbfis' -8\xc2\xab_NEWLINE__NEWLINE_2. Grassmayr Innsbruck (Pfundner Rippe), 1993, \xc2\xbba'\xc2\xab_NEWLINE__NEWLINE_3. Grassmayr Innsbruck (Pfundner Rippe), 1993, \xc2\xbbh' -4\xc2\xab_NEWLINE__NEWLINE_4. Grassmayr Innsbruck (Pfundner Rippe), 1993, \xc2\xbbd' -2\xc2\xab\xc2\xa0(Parsifal)_NEWLINE__NEWLINE_elektrifikacija: Miljavec/Ho\xc4\x8devar\n_START_SECTION_\nCerkvene orgle\n_START_PARAGRAPH_\n29. januarja 1989 je koprski \xc5\xa1kof Metod Pirih v Portoro\xc5\xbeu blagoslovil elektropnevmatske orgle, pripeljane iz cerkve sester fran\xc4\x8di\xc5\xa1kank v Dillingenu v Nem\xc4\x8diji, kamor jih je leta 1940 postavila delavnica Albert von Reiser S\xc3\xb6hne, Orgelbau, Bieberach & Riss.  Orgle je v \xc5\xbeupnijski cerkvi postavil in prilagodil orglar Anton Jenko. Zunanjo podobo sta uredila arhitekta Ivan Bregant in Jo\xc5\xbee Marinko. Podjetje, ki je orgle zgradilo, danes ne deluje ve\xc4\x8d, ugla\xc5\xa1evanje in vzdr\xc5\xbeevanje njihovih orgel je prevzelo podjetje Josef Pferdt Orgelbau iz Isny im Allg\xc3\xa4u."